Predkladacia správa

	Správa z kontroly plnenia úloh z uznesení vlády SR splatných v III. štvrťroku 2001, so zameraním na použitie a zúčtovanie finančných prostriedkov z rezervy predsedu vlády, je predložená na rokovanie vlády na základe uznesenia vlády SR        č. 543/2001, ktorým bolo schválené “Zameranie kontrolnej činnosti Úradu vlády SR na II. polrok 2001”.

	Kontrolu vykonal Úrad vlády SR v súlade so schváleným “Zameraním kontrolnej činnosti Úradu vlády SR na II. polrok 2001”. Cieľom bolo zistiť vecné        a časové plnenie úloh vyplývajúcich z uznesení vlády SR a dodržiavanie všeobecne záväzných právnych a interných predpisov Úradu vlády SR pri nakladaní s prostriedkami štátneho rozpočtu, ktoré boli poskytnuté z rezervy predsedu vlády  v roku 2001, vrátane plnenia opatrení vyplývajúcich z predchádzajúcej kontroly.

Materiál obsahuje v časti A  stav plnenia úloh vyplývajúcich z uznesení vlády splatných v kontrolovanom období júl – september 2001. V kontrolovanom období      z 812 termínovaných úloh uložených podpredsedom vlády, ministrom, predsedom ostatných ústredných orgánov štátnej správy a vedúcemu Úradu vlády, bolo v termíne splnených 710 úloh (87,5 %), 83 úloh sa splnilo oneskorene (10,2%) a 19 úloh bolo nesplnených  (2,3 %). Bližšie údaje sú v prílohách 1 a 2 správy.

	Ďalšia časť správy obsahuje výsledky z kontroly poskytovania, použitia a zúčtovania rozpočtovej rezervy predsedu vlády, ktorá bola vykonaná vo vybraných 19 subjektoch. Päť subjektov bolo kontrolovaných na základe predloženej spisovej dokumentácie nachádzajúcej sa v Úrade vlády SR. Z 19 kontrol boli spracované protokoly v piatich prípadoch a 14 kontrol sa uzatvorilo záznamom, t.j. neboli zistené porušenia všeobecne záväzných právnych predpisov a interných predpisov.

	V dôsledku nedodržania zákona NR SR č. 303/1995 Z.z. o rozpočtových pravidlách v znení neskorších predpisov sa kontrolou vykonanou  Úradom vlády SR vo vybraných subjektoch zistilo porušenie rozpočtovej disciplíny neoprávneným použitím finančných prostriedkov vo výške 373 686,- Sk, ktoré ich odvedú do štátneho rozpočtu SR vrátane penále.

	Na odstránenie zistených nedostatkov bolo kontrolovaným subjektom uložené prijať opatrenia vrátane vyvodenia osobnej zodpovednosti za ich zavinenie.

Bratislava, december 2001